અમરેલી SP જગદીશ પટેલ પાસે CIDના સવાલોના જવાબ નહોતા એટલે ધરપકડ
શનિવાર, ઑક્ટોબર 20 2018, 16:58 Hrs(IST)
જ્યારે 'કાયદો કાયદાનું કામ' કરે ત્યારે કોઈ બાકાત રહી શકતું નથી. કોઈ નાગરિકનું અપહરણ કરી 'ખંડણી'ના કેસમાં ગુજરાત પોલીસના ઇતિહાસમાં IPSની ધરપકડ થઈ હોય તેવી ઘટના પહેલી વખત જ બની છે. પોલીસ તંત્રમાં એવી ચર્ચા શરૂ થઈ છે કે, વર્ષ 2007થી 2013 સુધીનો સમયગાળો 'એન્કાઉન્ટર' કેસોના કારણે ગુજરાત પોલીસ માટે ચર્ચાસ્પદ રહ્યો હતો. આ સમયગાળામાં IPS ડી.જી. વણઝારા, રાજકુમાર પાંડિયન, દિનેશ એમ.એન (રાજસ્થાન), અભય ચુડાસમા, અને છેલ્લે પી.પી. પાંડેની ધરપકડ થઈ હતી. ગુજરાત પોલીસ માટે 5 વર્ષ પછી આંચકારૂપ ઘટનામાં 'ખંડણી'ના કેસમાં પાલડીમાં રહેતા અને અમરેલીના SP અને ગુજરાત કેડર (SPS)ના IPS જગદીશ પટેલની ધરપકડ CID દ્વારા થઈ છે. 'બિટકોઈન ખંડણી'નો કેસ સુરત અને સૌરાષ્ટ્ર સાથે સંકળાયેલો છે. સૌરાષ્ટ્રમાં ભૂતકાળમાં બે IPSની ધરપકડ થઈ હતી તેની ચર્ચા શરૂ થઈ છે. હાલ અમદાવાદમાં JCP અને રાજકોટમાં તત્કાલીન ડીસીપી ડો. કે.એલ.એન.રાવની બામકાંડમાં ધરપકડ થઇ હતી. ગુનાખોરીને અંકુશમાં લેવા રસાયણશાસ્ત્રના વિદ્યાર્થી રહી ચૂકેલા IPS ડો. રાવે આંખને નુકસાન થતું ન હોવાનું જાણતા હોવાથી આરોપીઓની આંખમાં બામ આંજ્યો હતો. પરંતુ તબીબોના વિરોધાભાષી અભિપ્રાયના કારણે તેમની ધરપકડ થઇ હતી. જ્યારે, જૂનાગઢમાં કસ્ટોડિયલ ડેથના ગુનામાં ગુજરાતના DGPપદે નિવૃત્ત થઈ ચૂકેલા તત્કાલીન એસીપી ખંડવાવાલાની દશકાઓ અગાઉ ધરપકડ થઇ હતી.
CIDએ કલાકો સુધી પૂછેલા સવાલોના જવાબ ન હોવાથી IPS જગદીશ પટેલની સોમવારે સાંજે ધરપકડ
આમ તો, સોમવારે સવારે CIDમાં જગદીશ પટેલને અનેક સવાલ કરાયાં હતાં. અમરેલી LCB પી.આઈ. અનંત પટેલે આપેલી કેફિયતના આધારે પ્રશ્નોત્તરી કરાઈ હતી. અનંત પટેલે પોતે ગત તા.11-2-2018ના રોજ સુરતના શૈલેષ પટેલને દહેગામ પાસે ફાર્મહાઉસમાં લઈ જઈ 12 કરોડના બિટકોઈન ટ્રાન્સફર કર્યાં ને 32 કરોડની ખંડણી માગી હોવાની વાત સ્વીકારી હતી. પણ, આ કામગીરી પોતે પોતાના 'ઉપરી' પોલીસ વડા જગદીશ પટેલની સૂચનાથી કરી હોવાનું કહ્યું હતું. CIDને અનંત પટેલ અને જગદીશ પટેલ વચ્ચે વાતચીત થયાનો CDR રેકોર્ડ છે. એ જ રીતે અમરેલી LCBના PI સહિત 10 પોલીસકર્મીની આખી ટીમ ત્રણ વાહનો સાથે ગાંધીનગર આવી હતી. નિયમાનુસાર, SPની મંજૂરી વગર આ કાફલો બીજા જિલ્લામાં ન જ ગયો હોય? આ કાફલો કયા કારણે આવ્યો? તેનો જવાબ જગદીશ પટેલે આપ્યો નહોતો. શૈલેષ ભટ્ટે CIDમાં અરજી આપી પછી તેની સામે 'કાયદેસર તપાસ કાર્યવાહી' થઈ રહ્યાનું ચિત્ર ઉપસાવવા અરજી ક્યા સંજોગોમાં તૈયાર થઈ? તેનો જવાબ પણ મળ્યો નહોતો. 'બિટકોઈન ખંડણી'ની તપાસ માટે રચાયેલી SITના વડા દિપાંકર ત્રિવેદી અને ટીમે સવાલોના જવાબ ન મળતાં આખરે SP જગદીશ પટેલની ધરપકડ કરી છે. હવે, જગદીશ પટેલને કોર્ટમાં રજૂ કરી રિમાન્ડ મેળવીને CID 'દૂધનું દૂધ, પાણીનું પાણી' કરવા પ્રયાસ કરશે.
SP જગદીશ પટેલ CIDની તપાસ ટીમના ઓફિસર્સ સાથે અગાઉ કામ કરતા હતા!
બિટકોઈન ખંડણી કેસના આરોપી અમરેલીના એસ.પી. જગદીશ પટેલ CIDની તપાસ ટૂકડીના અધિકારીઓ સાથે કામ કરી ચૂક્યાં છે. પોલીસ સૂત્રોએ જણાવ્યું કે, CIDના વડા આશિષ ભાટિયા સુરત પોલીસ કમિશનર હતાં ત્યારે જગદીશ પટેલ ત્યાં DCP હતા. ખાસ તપાસ ટીમના વડા DIG દિપાંકર ત્રિવેદી અગાઉ SP હતા ત્યારે તેમની સાથે જગદીશ પટેલે પ્રોબેશનર DySP તરીકે કારકિર્દી શરૂ કરી હતી. જ્યારે, CIDના SP સુજાતા મજૂમદાર અને જગદીશ પટેલ 'બેચમેટ' છે.
પાલડીમાં રહેતા જગદીશ પટેલની ભાગીદારીની ચર્ચા છે તે દ્વારકાનો રિસોર્ટ અનેક વિવાદમાં ઘેરાયેલો
અમરેલી પહેલાં દેવભૂમિ દ્વારકાના પોલીસ અધિક્ષક તરીકે સ્વતંત્ર કામગીરી કરી ચૂકેલા પાલડીમાં રહેતા જગદીશ પટેલની દ્વારકાના એક રિસોર્ટમાં ભાગીદારી હોવાની ચર્ચાએ જોર પકડ્યું છે. સ્થાનિક પ્રજાજનોમાં ગણગણાટ છે કે, રિસોર્ટ માટે ધ્રેવાડ વિસ્તારમાં ૪૫ વીઘા જમીન અંકે કરવામાં આવી હતી, જયાં બિચ રિસોર્ટ બનાવવા ખોદકામ કરીને દરિયા જેવા દરિયાને સૂચિત રિસોર્ટ સુધી પહોંચાડાયો હતો! દરિયાથી ૫૦૦ મીટર સુધીમાં પાકું બાધકામ ન થઇ શકે એ નિયમના સરેઆમ ભંગ સાથે ખનીજચોરી મામલે પણ ફરિયાદ ઊઠી હતી. થોડા સમય પહેલાં કોઇએ આર.ટી.આઈ. હેઠળ વિગતો પણ માગતાં તંત્રના પગ તળેથી જમીન સરકી ગયા જેવું બન્યું છે. આ તથ્યો કેટલા સાચા છે તે તો તપાસ થાય તો જ ખબર પડે.
SP જગદીશ પટેલ સરકારી કારમાં આવ્યા: રાત્રે 12ઃ20 કલાકે અમરેલી પોલીસ કંટ્રોલમાં નોંધ
સીઆઇડીની ટીમે રવિવારે રાતે એસ.પી. જગદીશ પટેલને અમરેલીથી અટકાયતમાં લીધા હતા. નિયમ મુજબ કોઇ પણ પોલીસ અધિકારી, કર્મચારીને ચાલુ ફરજે પોતાનું હેડ કવાર્ટર છોડીને બહાર જવાનું થાય ત્યારે સ્ટેશન ડાયરીમાં નોંધ કરાવવી પડે છે. ઇન્ચાર્જ SP તરીકે બી.એમ. દેસાઇએ રાત્રે 12-20 કલાકે અમરેલી કંટ્રોલ રૂમમાં નોંધ કરાવી હતી કે, 'એસ.પી. પટેલ બિટકોઇન મામલે ગાંધીનગર સીઆઇડી ક્રાઇમમાં નિવેદન દેવા જઇ રહ્યા છે, સરકારી કાર અને મોબાઇલ પણ સાથે લઇ જાય છે. આજથી હું ચાર્જમાં છું.'
શૈલેષ ભટ્ટે જવાબદાર ગણાવ્યો તે કિરીટ પાલડિયાને CIDએ સાક્ષી બનાવ્યો!
બિટકોઇન પ્રકરણમાં ફરિયાદી શૈલેષ ભટ્ટ તેના ભાગીદાર કિરીટ પાલડિયાને 'જવાબદાર' ગણાવતા રહ્યાં છે. પણ, સીઆઇડી ક્રાઇમે કિરીટ પાલડિયાને કોર્ટમાં સાક્ષી તરીકે દર્શાવ્યો છે. આરોપી કેતન પટેલની જામીન અરજી સામે કરેલી એફિડેવિટમાં પોલીસે સાક્ષી દર્શાવ્યાં છે તેમાં કેતન પાલડિયા નંબર 5 તરીકે મહત્વનો સાક્ષી દર્શાવાયો છે. બીજી તરફ કોર્ટે બન્ને પોલીસ કોન્સ્ટેબલોને શરતોને આધારે જામીન પર મુક્ત કર્યા છે. જ્યારે કેતનની જામીન અરજી પર 24મીના રોજ કોર્ટ ચુકાદો જાહેર કરશે.
બિટકોઇન પ્રકરણમાં ઝડપાયેલા સુરતના કેતન પટેલની જામીન અરજી સામે સીઆઇડી ક્રાઇમે એફિડેવિટ કરી એવી રજૂઆત કરી હતી કે, આરોપી સામે ગંભીર પ્રકારનો ગુનો છે, આખા ષડયંત્રમાં આરોપીની મહત્ત્વની ભૂમિકા છે અને તપાસ નાજુક તબક્કે ચાલી રહી છે, કેતન પટેલ અને પીઆઇ અનંત પટેલની પૂછપરછમાં ઘણી મહત્ત્વની વિગતો બહાર આવી છે ત્યારે આવા ગંભીર પ્રકારના કેસમાં આરોપીને જામીન મળે તો પુરાવા સાથે ચેડાં થવાની શક્યતા છે ત્યારે આરોપીને જામીન ન આપવા જોઇએ. બીજી તરફ આ કેસમાં ઝડપાયેલા બે પોલીસ કોન્સ્ટેબલ દ્વારા કરવામાં આવેલી જામીન અરજી મોડી સાંજે અદાલતે ચોક્કસ શરતોને આધારે ગ્રાહ્ય રાખી છે. જ્યારે કેતન પટેલની જામીન અરજી પર ચુકાદો અનામત રાખ્યો છે.
સીઆઇડી ક્રાઇમે રજૂ કરેલા સાક્ષી અને તેમની ભૂમિકા
૧. ફરિયાદી: ફરિયાદ લખાવી અને દસ્તાવેજી પુરાવા રજૂ કર્યા.
2. મનુભાઇ લલ્લુભાઇ પરમાર: નિધી પેટ્રોલપંપ ખાતે અપહરણ થયું તે જોયું.
3.શૈલેષ બાબુલાલ ભટ્ટ: મુખ્ય ભોગ બનનાર સાક્ષી.
4.મહિપાલ ભુપતભાઇ આહીર: ભોગ બનનારનું અપહરણ થયું ત્યારે તેમની કારનો ડ્રાઇવર. તેને પણ ફાર્મહાઉસમાં બંધક બનાવાયો હતો.
5.કિરીટ મધુભાઇ પાલડિયા: ગુનાનો મહત્ત્વનો સાક્ષી. બનાવ બન્યો ત્યારે ભોગ બનનાર સાથે કારમાં પાછળ બેઠો હતો, કેશવ ફાર્મ લઇ જવાયો હતો.
6.નરેશકુમાર લાલજીભાઇ પટેલ: અમરેલી પોલીસને કામ માટે ગાડી વેવાઇના દીકરા મારફતે આપી. સાંજે આરોપી કેતન પટેલ ગાડી પરત આપી જતો રહ્યો હતો.
7.ભરત રમણીકલાલ ચંદારાણા: કેતનને આગંડિયાને મળાવ્યા હતા અને કરોડો રૂપિયાના હવાલા થયા તેના માહિતગાર.
8. પ્રહલાદ પ્રભુદાસ પટેલ: પી.ઉમેશ આંગડિયાના મેનેજર. પૈસા ચૂકવવા જુદા જુદા લોકો સાથે વાતચીત. બાદમાં, 32 કરોડના હવાલા આપવા-કેન્સલ કરવા શૈલેષ ભટ્ટ સાથે કુલ 19 વખત વાત કરી.